Wada-verslag oor opkikkers verras | Netwerk24
Craig Reedie, Wada-president.Foto: Getty Images
Italië is die land wie se sportlui hulle die meeste aan opkikkeroortredings skuldig maak.
Dít is een van die verrassende bevindings in Wada (die internasionale liggaam wat die gebruik van verbode middels in sport beveg) se verslag vir 2016, wat pas verskyn het.
Luidens dié Wada-dokument is altesaam 229 514 bloed- of urinemonsters van sportlui in 2016 ingesamel en getoets, met verbode middels wat in 1 326 van dié monsters gevind is. ’n Verdere 269 atlete is aan oortredings wat verband hou met die gebruik van verbode middels (soos atlete wat verpligte opkikkertoetse misloop) skuldig bevind.
Atletiek, wat die laaste paar jaar groot skade gely het nadat die staatsgesteunde opkikkerprogram in Rusland rugbaar geword het, het in 2016 die meeste oortreders opgelewer.
Altesame 205 atlete het positief getoets vir verbode middels. Liggaamsbou (183) en fietsry (165) was nie ver agter atletiek nie. Die ander sportsoorte op die toptienlys van oortreders is gewigoptel (116), sokker (79), kragoptel (70), stoei (64), rugby (56), watersportsoorte (35) en boks (ook 35).
Interessant genoeg is Italië die land wat verreweg die meeste opkikkeroortreders opgelewer het (altesaam 147). Hy word gevolg deur Frankryk (86), Amerika (76) en Australië (75).
Rusland, wat hom sedert 2016 in die internasionale sportwildernis bevind vanweë die groot opkikkerskandaal wat daar oopgevlek is, lê saam met Indië sesde op die lys met 69 oortreders in 2016.
Suid-Afrika is tiende op dié lys met ’n totaal van tien oortreders. – Reuters en Sportredaksie
Meer oor: Italie | Rusland | Wada | Opkikkers | Atletiek | Verslag
Steroïed-skok: Visser sê hy’s onskuldig